《秦女休行》
魏晋·傅玄

庞氏有烈妇。义声驰雍凉。父母家有重怨。仇人暴且强。

虽有男兄弟。志弱不能当。烈女念此痛。丹心为寸伤。

外若无意者。内潜思无方。白日入都市。怨家如平常。

匿剑藏白刃。一奋寻身僵。身首为之异处。伏尸列肆旁。

肉与土合成泥。洒血溅飞梁。猛气上干云霓。仇党失守为披攘。

一市称烈义。观者收泪并慨慷。百男何当益。不如一女良。

烈女直造县门。云父不幸遭祸殃。今仇身以分裂。虽死情益扬。

杀人当伏法。义不苟活隳旧章。县令解印绶。令我伤心不忍听。

刑部垂头塞耳。令我吏举不能成。烈著希代之绩。义立无穷之名。

夫家同受共祚。子子孙孙咸享其荣。今我作歌咏高风。激扬壮发悲且清。

作者简介：傅玄（217~278年），字休奕，北地郡泥阳（今陕西铜川耀州区东南）人，西晋初年的文学家、思想家。 出身于官宦家庭，祖父傅燮，东汉汉阳太守。父亲傅干，魏扶风太守。